1. **melléklet**

**KONZORCIUMI EGYÜTTMŰKÖDÉSI MEGÁLLAPODÁS**

**Támogatásban részesített projekt megvalósítására**

**1. Preambulum**

A Közlekedésbiztonsági fejlesztések Budapest XX. kerületében Konzorcium (a továbbiakban: Konzorcium) a Versenyképes Közép-Magyarország Operatív Program Fenntartható közlekedésfejlesztés Budapesten tárgyú felhívására (Felhívás) VEKOP-5.3.1-15-2016-00004 azonosító számon regisztrált közös támogatási kérelmet nyújtott be, amelyet a Versenyképes Közép-Magyarország Operatív Program Irányító Hatósága (a továbbiakban: Támogató) a \_\_\_\_\_\_\_\_\_\_\_\_\_\_\_\_\_\_\_\_ kelt, \_\_\_\_\_\_\_\_\_\_\_\_\_\_\_\_\_\_\_\_iktatószámú támogató levél szerint támogatásban részesített.

A projekt címe: „Közlekedésbiztonsági fejlesztések Budapest XX. kerületében” (továbbiakban: Projekt), melynek megvalósítására a Támogató támogatási szerződést köt a Konzorciummal.

A Projekt megvalósítására a Konzorcium tagjai az alábbi konzorciumi együttműködési megállapodást (a továbbiakban: Megállapodás) kötik:

**2. Szerződő felek**

A Konzorcium tagjai (a továbbiakban együtt: Tagok):

|  |  |
| --- | --- |
| **Szervezet neve**: | **Budapest Főváros Önkormányzata** |
| Postacím: | 1052 Budapest, Városház utca 9-11. |
| Székhely: | 1052 Budapest, Városház utca 9-11. |
| Azonosító szám (törzs-szám/cégjegyzékszám): | 735638 |
| Adószám: | 15735636-2-41 |
| Aláírásra jogosult képviselője: | Tarlós István főpolgármester |
| Számlavezető pénzintézet neve: | OTP Bank Nyrt. |
| Számlaszám: | 11784009-15490012-00000000 |

|  |  |
| --- | --- |
| **Szervezet neve**: | **Budapest Főváros XX. Kerület Pesterzsébet Önkormányzata** |
| Postacím: | 1201 Budapest, Kossuth Lajos tér 1. |
| Székhely: | 1201 Budapest, Kossuth Lajos tér 1. |
| Azonosító szám (törzs-szám/cégjegyzékszám): | 735836 |
| Adószám: | 15735832-2-43 |
| Aláírásra jogosult képviselője: | Szabados Ákos polgármester |
| Számlavezető pénzintézet neve: | Raiffeisen Bank Zrt. |
| Számlaszám: | 12001008-01510331-00100003 |

|  |  |
| --- | --- |
| **Szervezet neve**: | **BKK Budapesti Közlekedési Központ Zártkörűen Működő Részvénytársaság** |
| Postacím: | 1241 Budapest, Pf. 200. |
| Székhely: | 1075 Budapest, Rumbach Sebestyén utca 19-21. |
| Azonosító szám (törzs-szám/cégjegyzékszám): | 01-10-046840 |
| Adószám: | 23028966-4-44 |
| Aláírásra jogosult képviselője: | Dr. Dabóczi Kálmán vezérigazgató |
| Számlavezető pénzintézet neve: | Raiffeisen Bank Zrt. |
| Számlaszám: | 12001008-01453621-05200009 |

A Konzorcium Tagjai maguk közül a 2016. november 03–án kelt „Konzorciumi együttműködési megállapodás támogatási kérelem benyújtására” dokumentum alapján Budapest Főváros Önkormányzata Tagot választották a Konzorcium vezetőjévé (továbbiakban Konzorciumvezető). A Konzorciumvezető személyét a Tagok jelen Konzorciumi Együttműködési Megállapodással kölcsönösen megerősítik.

A Konzorciumvezető a Projekt megvalósítása, valamint a Konzorcium fenntartása és megfelelő működtetése érdekében koordinálja a Konzorcium működését.

**3. A Tagok jogai és kötelezettségei**

3.1. A Megállapodás aláírásával a Tagok kijelentik, hogy a Támogató által a Konzorciumvezető részére megküldött támogatási szerződés tervezet rendelkezéseit és annak mellékleteit ismerik, azt magukra nézve kötelezőnek ismerik el, továbbá tudomásul veszik, hogy az abban foglalt kötelezettségek minden Tagra nézve kötelező érvényűek.

A Megállapodás aláírása kifejezi továbbá a Tagok azon szándékát is, hogy a Projekt befejezését követően a Projektben meghatározott célok megvalósítása érdekében a támogatási kérelemben és a támogatási szerződésben leírtaknak megfelelően a fenntartási időszakban is együttműködnek, és az addig elért eredmények további folyamatos fenntartását saját anyagi eszközeikkel biztosítják.

A Tagok a Megállapodás aláírásával a Polgári Törvénykönyvről szóló 2013. évi V. törvény 6:11. §-a és 6:15. §-a alapján meghatalmazzák a Konzorciumvezetőt, hogy a támogatási szerződést, és annak esetleges módosításait, valamint a kifizetési igénylés részeként benyújtandó dokumentumokat nevükben és helyettük benyújtsa. A tagok nevére szóló benyújtandó dokumentumokat a tagok kötelesek megfelelően aláírni, illetve a jogszabályban meghatározott esetekben záradékolni.

Az előzőekben nem szereplő egyéb nyilatkozatok megtétele előtt a Konzorciumvezető biztosítja, hogy a Tagok a nyilatkozat tartalmát megismerjék és elfogadják olyan időben, hogy a nyilatkozatot a Támogató jogszabályban vagy támogatási szerződésben meghatározott határidőben megkapja.

Amennyiben a támogatási szerződés módosítását eredményező, a 2014-2020 programozási időszakban az egyes európai uniós alapokból származó támogatások felhasználásának rendjéről szóló 272/2014. (XI. 5.) Korm. rendelet (a továbbiakban: 272/2014. (XI. 5.) Korm. rendelet) 86. § (1) bekezdése szerinti körülmény merül fel, a Tagok kötelesek azt a Konzorciumvezetőnek jelezni, illetve egyeztetni egymással a módosítás kérelmezését megelőzően. A Konzorciumvezető köteles biztosítani, hogy a Tagok a Támogató által küldött támogatási szerződés módosításának tervezetét előzetesen elfogadják.

A támogatási szerződésben rögzített kötelezettségek a 272/2014. (XI. 5.) Korm. rendelet eltérő rendelkezésének hiányában a projekt szintjén értendőek.

A Konzorciumvezető a Megállapodás aláírásával kötelezettséget vállal arra, hogy a támogatási szerződés másolatát és annak esetleges módosításait a támogatási szerződés mindkét fél által aláírt példányának kézhezvételét követő 5 munkanapon belül megküldi a Tagoknak.

3.2. A Tagok a Projekt megvalósítása során kötelesek együttműködni, egymás, a jelen Megállapodásban, illetve a támogatási kérelemben vállalt kötelezettségeinek teljesítését elősegíteni, a teljesítéshez szükséges információt megadni.

A Konzorciumvezető kötelezi magát arra, hogy a Támogatónak, és a Projekt megvalósításának ellenőrzésére jogszabály és a támogatási szerződés alapján jogosult szerveknek a Projekt megvalósításával kapcsolatos bármilyen közléséről a Tagokat tájékoztatja.

A Tagok kötelesek tájékoztatni a Konzorciumvezetőt, ha a Projekt keretében általuk vállalt tevékenység megvalósítása akadályba ütközik, meghiúsul, vagy késedelmet szenved, illetve bármely olyan körülményről, amely a Projekt megvalósítását befolyásolja.

A költségvetést érintő változások bejelentését, valamint az azt alátámasztó dokumentációt a tagonként meghatározott támogatási összegre vonatkozóan a Tag maga készíti el a 272/2014. (XI. 5.) Korm. rendelet szerinti elektronikus alkalmazások segítségével, és továbbítja a Konzorciumvezetőnek, aki – szükség esetén – a projektszintű dokumentumokon átvezeti a változást és benyújtja a Támogatónak, mellékelve a Tag által elkészített dokumentációt.

A Tagok közötti költségátcsoportosítás a 272/2014. (XI. 5.) Korm. rendelet 86. §-ában, a támogatási szerződés módosítására vonatkozó előírások szerint kezdeményezhető*.*

Amennyiben a Támogató a Projekttel kapcsolatban tájékoztatást kér a Konzorciumvezetőtől, a Konzorciumvezető felhívására a Tagok kötelesek a Projekt keretében általuk vállalt tevékenységről a megfelelő információt olyan határidőben megadni, hogy a Konzorciumvezető a Támogató által megszabott határidőben a kért tájékoztatást megadhassa.

3.3. A Projekt megvalósítása érdekében a Tagok az alábbi tevékenységek megvalósítását vállalják, a Projektben foglalt tevékenységekkel, mérföldkövekkel, műszaki-szakmai tartalommal, illetve költségvetéssel összhangban:

|  |  |  |  |  |
| --- | --- | --- | --- | --- |
|  | Tag neve | Tevékenység | A tevékenységre jutó elszámolható költség összege | A tevékenységre jutó támogatás összege |
| 1. | Budapest Főváros Önkormányzata | Projektmenedzsment | 1 500 000 | 1 500 000 |
| 2. | Budapest Főváros Önkormányzata | Közbeszerzés | 600 000 | 600 000 |
| 3. | Budapest Főváros Önkormányzata | Tájékoztatás, nyilvánosság biztosítása | 240 000 | 240 000 |
| 4. | Budapest Főváros XX. Kerület Pesterzsébet Önkormányzata | Projektmenedzsment | 1 000 000 | 1 000 000 |
| 5. | Budapest Főváros XX. Kerület Pesterzsébet Önkormányzata | Közbeszerzés | 600 000 | 600 000 |
| 6. | Budapest Főváros XX. Kerület Pesterzsébet Önkormányzata | Szemléletformáló tevékenység | 10 500 000 | 10 500 000 |
| 7. | BKK Budapesti Közlekedési Központ Zrt. | Közterületi, gyalogos- és kerékpárosbarát infrastruktúrális fejlesztések | 246 510 000 | 246 510 000 |
| 8. | BKK Budapesti Közlekedési Központ Zrt. | Projektmenedzsment | 6 250 000 | 6 250 000 |
| 9. | BKK Budapesti Közlekedési Központ Zrt. | Közbeszerzés | 2 300 000 | 2 300 000 |
| 10. | BKK Budapesti Közlekedési Központ Zrt. | Műszaki ellenőrzés | 3 500 000 | 3 500 000 |
| 11. | BKK Budapesti Közlekedési Központ Zrt. | Terület előkészítés | 7 000 000 | 7 000 000 |
| 12. | BKK Budapesti Közlekedési Központ Zrt. | Projektelőkészítés | 17 500 000 | 17 500 000 |
| 13. | BKK Budapesti Közlekedési Központ Zrt. | Burkolatfelújítás | 35 000 000 | 35 000 000 |
| 14. | BKK Budapesti Közlekedési Központ Zrt. | Tartalék | 17 500 000 | 17 500 000 |

A Tagok felelnek az általuk vállalt, jelen pontban részletezett feladatoknak az elvégzéséért.

3.4. Az egyes Tagok által a Projekt keretében elszámolható költség összegét, és az arra jutó támogatást a következő táblázat tartalmazza[[1]](#footnote-1).

|  |  |  |  |
| --- | --- | --- | --- |
|  | Tag neve | Elszámolható költség | Támogatási összeg |
| 1. | Budapest Főváros Önkormányzata | 2 340 000 | 2 340 000 |
| 2. | Budapest Főváros XX. Kerület Pesterzsébet Önkormányzata | 12 100 000 | 12 100 000 |
| 3. | BKK Budapesti Közlekedési Központ Zrt. | 335 560 000 | 335 560 000 |

3.5. A Tagok a Projekt megvalósításához az alábbi önrészt adják, amely összesen a Projekt elszámolható költségének 0 %-kát képezi, az alábbi megoszlásban[[2]](#footnote-2):

|  |  |  |  |  |
| --- | --- | --- | --- | --- |
|  | Tag neve | önrész formája | önrész összege | részesedése a projekt elszámolható költségéhez képest (%) |
| 1. | Budapest Főváros Önkormányzata | - | 0 Ft | 0 |
| 2. | Budapest Főváros XX. Kerület Pesterzsébet Önkormányzata | - | 0 Ft | 0 |
| 3. | BKK Budapesti Közlekedési Központ Zrt. | - | 0 | 0 |

3.6. A támogatás igényléséhez szükséges, a Projekt előrehaladásáról és eredményeiről szóló információkat is szakmai beszámoló formájában tartalmazó, a támogatási szerződésben rögzített mérföldkövekhez kötött kifizetési igényléseket, a záró kifizetési igénylést és projekt fenntartási jelentéseket (továbbiakban együtt: beszámoló) a Konzorcium nevében a Konzorciumvezető állítja össze a monitoring és információs rendszerben, és azon keresztül küldi meg a Támogatónak.

A Tagok a Projekt keretében általuk vállalt tevékenységek előrehaladásáról, a kapcsolódó költségek elszámolásáról a támogatási szerződésben meghatározott mérföldkövek elérésekor kötelesek a szükséges információkat rögzíteni a monitoring és információs rendszerben, és kötelesek csatolni a támogatási szerződésben előírt mellékleteket.

Mérföldkövek közötti kifizetési igénylést bármely Tag kezdeményezhet a szükséges információknak a monitoring és információs rendszerben történő rögzítésével. A mérföldkövek közötti kifizetési igénylésnek nem része az előbbiek szerinti részletes szakmai beszámoló, ebben az esetben csak egy rövid összefoglalót szükséges adni a kifizetési igénylésben a projekt adott taghoz kötődő tevékenységeinek előrehaladásáról. A mérföldkövek közötti kifizetési igénylést a konzorciumi tag döntése alapján benyújthatja mind a Tag, mind pedig a Konzorciumvezető.

A Támogató felé benyújtásra kerülő mérföldkövek közötti kifizetési igénylésnek el kell érnie a kifizetési kérelmek benyújtására a 272/2014. (XI. 5.) Korm. rendeletben meghatározott korlátokat*.*

A Tagok tudomásul veszik, hogy a kifizetési igényléshez tartozó, általuk benyújtott elszámoló bizonylatokra jutó, a Támogató által jóváhagyott támogatást a Támogató közvetlenül utalja a 2. pontban megjelölt, és ez alapján a monitoring és információs rendszerben rögzített bankszámlákra.

A Támogató legfeljebb annak a támogatási mértéknek, illetve összegnek megfelelő támogatást utal összesen a Tag részére, amelyet a felhívás, illetve a támogatásról szóló döntés az adott Tag vonatkozásában maximálisan meghatározott.

Amennyiben az esedékes támogatás folyósítását megelőző ellenőrzés alapján megállapítható, hogy a Tagoknak lejárt esedékességű, meg nem fizetett köztartozása van, a Támogató az adott Tagra jutó támogatás folyósítását felfüggeszti.

Amennyiben a Projekt végrehajtása során a soron következő mérföldkő határidejét, vagy a mérföldkőben vállalt eredményeket nem tudják a Tagok teljesíteni, addig nem teljesíthető kifizetés, ameddig a mérföldkő tartalma projekt szinten nem teljesül, vagy a Projekt ütemezését a Konzorciumvezető a 272/2014. (XI. 5.) Korm. rendelet 86-87. §-aiban foglaltaknak megfelelően nem módosítja.

Amennyiben a Támogató szabálytalanság vagy a támogatási szerződés megszegése miatt már kifizetett támogatás visszafizetését rendeli el, a Tag köteles az általa okozott szabálytalanság vagy szerződésszegés miatt visszakövetelt összeget közvetlenül a Támogató részére visszafizetni, az erre irányuló felszólításában foglaltak szerint.

Ha nem állapítható meg, hogy a szabálytalanság elkövetésében vagy a támogatási szerződés megszegésében a Tagok milyen mértékben működtek közre, és a Tagok a visszafizetési kötelezettségüket a visszafizetési felszólításban meghatározott időpontig nem teljesítik, a támogató a követelése teljes összegét bármely Taggal szemben érvényesítheti.

3.7. A 272/2014. (XI. 5.) Korm. rendelet 1. számú mellékletének 76.1. pontja szerint minden konzorciumi tagnak nyújtania kell a kötelező biztosítékokat, ha a ráeső támogatási összeg meghaladja a 20 millió forintot és a 272/2014. (XI. 5.) Korm. rendelet 84.§-a szerint nem mentesül a biztosítékadási kötelezettség alól[[3]](#footnote-3).

A konzorciumi tagok a biztosítéknyújtási kötelezettséget átvállalhatják.

A biztosítékokkal kapcsolatos nyilatkozatokat, szerződéseket stb. a 272/2014. (XI. 5.) Korm. rendeletben és a támogatási szerződésben meghatározott időpontban kötelesek a Tagok a monitoring és információs rendszerben rögzíteni, illetve a szükséges dokumentumokat csatolni, azok a Konzorciumvezető általi projektszintű benyújtással kerülnek a Támogató részére megküldésre.

|  |  |  |  |
| --- | --- | --- | --- |
|  | Tag neve | biztosíték formája | biztosíték mértéke |
| 1. | Budapest Főváros Önkormányzata | nem releváns | 0 Ft |
| 2. | Budapest Főváros XX. Kerület Pesterzsébet Önkormányzata | nem releváns | 0 Ft |
| 3. | BKK Budapesti Közlekedési Központ Zrt. | 272/2014. (XI. 5.) Korm. rendelet 84.§ (1) bekezdés hb) pontja alapján *nem releváns* | 0 Ft |

3.8. A Konzorciumra vonatkozó speciális szabályokat a 272/2014. (XI. 5.) Korm. rendelet 140. §-a tartalmazza.

A Konzorcium fenntartása és megfelelő működtetése a Konzorciumvezető kötelezettsége, amelyek elmulasztásából eredő károkért a Támogató irányában a Konzorciumvezető tartozik felelősséggel.

A Konzorcium fenntartása és megfelelő működtetése körében a Konzorciumvezető a támogatási szerződésben meghatározott cél elérése érdekében összehangolja a Tagok tevékenységét és szervezi a konzorcium munkáját. Ez a rendelkezés nem érinti a Tagok jelen Megállapodás alapján vállalt kötelezettségeikért való egymással szemben fennálló felelősségét.

**4. Kapcsolattartás**

A Tagok a Megállapodás, valamint a támogatási szerződés teljesítésének időtartamára kapcsolattartókat jelölnek ki. A kapcsolattartó nevéről, postacíméről, telefon és telefax-számáról, elektronikus levélcíméről a Tagok a jelen Megállapodás aláírását követően öt munkanapon belül tájékoztatják a Konzorciumvezetőt. A Konzorciumvezető a kapcsolattartók nevéről és elérhetőségéről tájékoztatja a Tagokat.

A kijelölt kapcsolattartók negyedévente legalább egy alkalommal szóbeli egyeztetést tartanak, amelyen megvitatják a Projekt megvalósításának előrehaladásával kapcsolatos teendőket. A szóbeli egyeztetést a Konzorciumvezető kijelölt kapcsolattartója hívja össze. A szóbeli egyeztetésről emlékeztetőt kell készíteni, amelyet a Konzorciumvezető kijelölt kapcsolattartója az egyeztetést követő öt munkanapon belül megküld a Tagok kijelölt kapcsolattartója részére. Az emlékeztetőt a Támogató bármikor kérheti.

**5. A Konzorcium képviselete**

A Konzorciumot a Támogató felé a Konzorciumvezető, más, harmadik személyek felé a Tagok eltérő megállapodása hiányában a Konzorciumvezető képviseli. Jogszabály alapján ellenőrzésre jogosult szervek felé a Tag törvényes képviselője a Tagot önállóan képviselheti. Az ellenőrzésről köteles a Konzorciumvezetőt értesíteni, aki a Tag székhelyén vagy telephelyén lefolytatott helyszíni ellenőrzés során jelen lehet. Amennyiben a Projekttel kapcsolatban harmadik személyek bármely Tagtól tájékoztatást kérnek, a Tag köteles erről előzetesen, a tájékoztatás megadása előtt értesíteni a Konzorciumvezetőt.

**6. A beszerzett eszközök és más dolgok tulajdonjoga, illetve egyéb jogok**

A támogatás felhasználásával a projekt megvalósítása során beszerzett, illetve létrejövő dolgok és egyéb jogok feletti rendelkezés az alábbiak szerint kerül meghatározásra[[4]](#footnote-4):

A Tagok kötelezettséget vállalnak arra, hogy a Projekt kapcsán létrejött fejlesztések tulajdonjogi kérdéseit legkésőbb a közbeszerzésre vonatkozó mérföldkő teljesítéséig – jelen Megállapodás módosításával - rendezik. A Tagok vállalják, hogy a saját projektrészük megvalósítását követően a Projekt befejezését követő 5 éves fenntartási időszakban a fejlesztéssel érintett projektrészük tekintetében az üzemeltetési feladatokat ellátják és a felmerülő fenntartási költségeket viselik.

**7. A tagság megszűnése, a tagok körének változása**

7.1. A Tag jelen Megállapodás aláírásával megerősíti, hogy a Projekt megvalósításában részt kíván venni, a Projektet a támogatási kérelemben meghatározott módon megvalósítja, annak megvalósítása során fokozottan együttműködik a többi Taggal, és a Konzorciumból csak abban az esetben lép ki, ha a támogatási szerződésben és a jelen Megállapodásban vállalt kötelezettségeinek teljesítésére a jelen Megállapodás aláírását követően, neki fel nem róható okból beállott körülmény folytán nem képes.

7.2. Konzorciumi tagok cseréje - ide értve a támogatási kérelmet benyújtó konzorciumvezető személyét is -, új konzorciumi tag bevonása, konzorciumi tag kilépése akkor engedélyezhető, ha

a) nem változik a Projekt alapvető célja,

b) a tagcsere, illetve a tagok számának bővülése esetén az új tag is megfelel a felhívásban meghatározott valamennyi feltételnek és benyújtásra kerülnek a projektgazdák számára előírt dokumentumok,

c) a konzorciumvezető kilépési szándéka esetén a kilépést megelőzően a konzorciumvezetői pozíció átadása megtörténik,

d) a tag kilépése esetén nem változik a konzorciumnak a projektjavaslat benyújtására vonatkozó jogosultsága - ideértve a konzorciumvezetőre vonatkozó feltételeknek való megfelelést is -, kivéve, ha az új kedvezményezett jogszabályon alapuló kötelező jogutódlás következtében lép be a támogatási jogviszonyba,

e) a tag kilépése esetén a tag igazolja, hogy a támogatási szerződésben és a konzorciumi megállapodásban vállalt kötelezettségeinek teljesítésére a megállapodás aláírását követően, neki fel nem róható okból beállott körülmény folytán nem képes,

f) kizárás esetén a konzorciumvezető igazolja, hogy a tag tevékenysége, működése a projekt megvalósítását pénzügyi, illetve szakmai szempontból veszélyezteti,

g) tagcsere nélkül új tag bevonása indokolt.

7.3. A Konzorciumvezető felmondással a Konzorciumból kizárja azt a Tagot, akinek tevékenysége, működése a Projekt megvalósítását akár pénzügyi, akár szakmai szempontból veszélyezteti.

A felmondási jog gyakorlása előtt a Konzorciumvezető köteles kikérni a Tagok véleményét. Az erről született írásos, Tagok által aláírt emlékeztetőt köteles megküldeni a Támogatónak.

7.4. Valamely Tag kilépése, kizárása vagy jogutód nélküli megszűnése nem eredményezi a jelen Megállapodás és a Konzorcium megszűnését, kivéve, ha ennek következtében a Tagok a támogatási szerződésben és a jelen Megállapodásban vállalt kötelezettségeik teljesítésére nem képesek, és emiatt a támogatási szerződéstől elállnak.

7.5. Ha a kilépő vagy jogutód nélkül megszűnő Tag által vállalt kötelezettségeket a megmaradó Tagok nem tudják teljesíteni, új Tag bevonásáról határozhatnak. A belépő Tag csak olyan szervezet, illetve személy lehet, amely, illetve aki megfelel a felhívásban foglalt követelményeknek.

7.6. A Tag kilépése, illetve kizárása esetén köteles egyeztetést kezdeményezni a Konzorciumvezetővel a Projekt céljának elérése érdekében. A Konzorciumból kiváló Tag köteles a Konzorciumvezetőnek a kiválás időpontját megelőzően a rábízott anyagi eszközökkel és a Projekt kapcsán felmerült költségekkel hiánytalanul, tételesen írásban elszámolni, valamint az általa elvégzett tevékenységről és az elvállalt, de kiválásáig el nem végzett tevékenységekről beszámolni. Köteles továbbá a – a Megállapodás keretében esetlegesen – használatába kapott vagyontárgyat a Konzorciumvezetőnek haladéktalanul, ellenszolgáltatás nélkül visszaszolgáltatni. Az átadás-átvételről jegyzőkönyvet kell készíteni, amelyet a Konzorciumvezető, a kilépő Tag és az átvétellel érintett Tag ír alá.

A kilépő Tagot a kiválást követően is, a támogatási szerződés megszűnéséig terheli a támogatási szerződésben meghatározott dokumentum-megőrzési kötelezettség, ellenőrzés-tűrési kötelezettség, a kiválás időpontjáig megvalósult tevékenységekkel és benyújtott dokumentumokkal kapcsolatos szabálytalanságokért való helytállás.

A kilépő Tag tulajdonába került, támogatásból vásárolt vagyont valamely Tag tulajdonába kell adni, illetve, ha ez nem lehetséges, vagy a Tagok nem kívánják, a megmaradó Tagok ingyenes használatába kell adni. Ha az ingyenes használatba adás nem valósulhat meg, akkor a fejlesztés során létrejött vagyonra jutó támogatást a kilépő tag köteles visszafizetni a támogatási szerződésben visszafizetésre meghatározottak szerint, az abban foglalt feltételekkel a Támogató részére.

7.7. A 7.1 - 7.6. pontban foglalt jogok gyakorlása a jelen Megállapodás módosítását igényli, amelyhez a Támogató hozzájárulása szükséges. A hozzájárulást a támogatási szerződés kedvezményezett általi módosítására előírt szabályok szerint kell kérelmezni a Támogatótól.

**8. A Megállapodás megszűnése és módosítása**

8.1. Jelen Megállapodás a támogatási szerződés elválaszthatatlan részét képezi, és osztja annak jogi sorsát. Ennek értelmében a támogatási szerződés megszűnése jelen Megállapodás megszűnését vonja maga után.

8.2. Jelen Megállapodás megszűnik, ha a Tagok száma a felhívásban megadott minimális tagszám alá, illetve egyre csökken.

8.3. A Megállapodás Támogató által meghatározott kötelező tartalma csak írásban módosítható, melyhez a Támogató hozzájárulása szükséges. A hozzájárulást a támogatási szerződésben a támogatási szerződés kedvezményezett általi módosítására előírt szabályok szerint kell kérelmezni a Támogatótól.

A Tagok adataiban bekövetkezett változások, így különösen székhely, bankszámlaszám, stb., nem igénylik a Megállapodás módosítását. Az adatok változásáról a Tagok haladéktalanul értesítik a Konzorciumvezetőt. A Konzorciumvezető ezekről a változásokról értesíti a monitoring és információs rendszeren keresztül a Támogatót, a 272/2014. (XI. 5.) Korm. rendelet 86. §-ának megfelelően.

8.4. A jogviszonyra és a Projekt megvalósítási kötelezettségére tekintettel a Tagok a felmondás jogát kizárják.

**9. A Tagok egyéb megállapodásai[[5]](#footnote-5)**

9.1. A Tagok egyetértenek a Felhívás 1.1 pontjában megfogalmazott céllal („Budapesten a mindennapi közlekedési célú utazások esetén növekedjen a gyalogos, kerékpáros vagy közösségi közlekedési módot választók részaránya”), és a Projekt során e cél érdekében hozzák meg döntéseiket.

9.2. A Tagok megállapodnak abban, hogy a Projekt megvalósítása érdekében szükséges közbeszerzési eljárások kiírásával és lefolytatásával kapcsolatban felmerülő feladatokat a jelen Megállapodás 3.3. pontjában rögzítetteknek megfelelően látják el.

9.3.A Projekt megvalósításához szükséges minden önálló érdemi (megvalósítási határidő, költség, műszaki tartalom) döntéshez a Tagok jóváhagyása szükséges.

9.4. A Tagok kötelesek a jelen Megállapodáshoz csatolt minta alapján Projektalapító Dokumentum (PAD) készítésére és egyben kölcsönösen kötelezettséget vállalnak arra, hogy a PAD-ban rögzített eljárásrendet és határidőt betartják és az abban foglalt kötelezettségeket maradéktalanul teljesítik. Vállalják továbbá, hogy az abban meghatározott döntési pontoknál határozott, egyértelmű és konstruktív döntést hoznak.

9.5. A Tagok - a Projekt alábbi fázisainál - kötelesek egyeztetni és megállapodni a Konzorciumvezető, a stratégiai közútkezelő BKK Zrt. és az érintett kerületi önkormányzat (Tag) állásfoglalásának figyelembe vétele mellett:

* Tervezési feladatok diszpozíciójának véglegesítése a (köz)beszerzés előtt
* Szemléletformálási feladatok diszpozíciójának véglegesítése a (köz)beszerzés előtt
* Kerékpáros Hálózati Terv véglegesítése a tervzsürire benyújtás előtt.
* Műszaki tervek véglegesítése engedélyezésre/jóváhagyásra benyújtás előtt
* Műszaki átadási eljárások lezárása
* A projekttel kapcsolatos rendezvények

9.6. A Tagok minden kooperáción és tervegyeztetésen kötelesek nyilatkozattételre jogosult képviselőjük jelenlétét biztosítani.

9.7. A Tagok előtt ismert, hogy minden egyeztetésről emlékeztető vagy jegyzőkönyv készül, melyet Konzorciumvezető 5 munkanapon belül elektronikus formában (e-mailen) megküld a Tagok részére. A megküldött emlékeztetőt vagy jegyzőkönyvet a Tagok haladéktalanul, de legfeljebb 3 munkanapon belül észrevételezik, kiegészítik. Amennyiben nem érkezik a Tag részéről a megadott határidőn belül észrevétel, abban az esetben az a jegyzőkönyv vagy emlékeztető tartalmának részéről történő elfogadását, jóváhagyását jelenti. Ennek megfelelően minden Tag kölcsönösen vállalja, hogy az abban rögzítetteket változtatás nélkül betartja, az azokban foglalt nyilatkozataikon és vállalt kötelezettségeiken későbbiekben nem változtat.

9.8. A Tagok felelősek a hozzájuk rendelt feladatokhoz tartozó beszerzések és közbeszerzések ütemterv szerinti teljes körű lebonyolításáért, valamint az ezt követően megkötött vállalkozási szerződések menedzsmentjéért. A többi Tag az adott beszerzési vagy közbeszerzési eljárásban szavazati joggal vagy tanácskozási joggal rendelkező 1-1 tagot delegálhat.

9.9. A Tagok együttműködnek a Projekthez kapcsolódó engedélyezési, jóváhagyási eljárások során, valamint az érintett tulajdonosi hozzájárulási ügyekben. Kölcsönösen vállalják, hogy az érintett hozzájárulások során nem szabnak olyan érdemi feltételt, amelyet a tervezés és a tervegyeztetés során nem jeleztek.

9.10. A támogatási szerződéssel és a támogatás kifizetésével kapcsolatos feladatokat főszabályként a Konzorciumvezető végzi. A Tagok önállóan is benyújthatnak kifizetési kérelmet, azonban ezt megelőzően legalább 5 munkanappal a Konzorciumvezetőt értesíteniük kell. Konzorciumvezető dönthet úgy, hogy az adott időszakban felmerülő kifizetési igényeket összevonja és saját maga nyújtja be.

9.11. Tartósan fennálló, a Projekt megvalósításának ütemtervét érintő akadályoztatás vagy kockázat felmerülése esetén a Tag köteles a Konzorciumvezetőt írásban tájékoztatni.

9.12. Az érintett Tagok kötelesek a Projekt megvalósításához szükséges területi szabályozási, illetve szabályozási tervi feladatokat saját hatáskörben, a Projekt ütemtervnek megfelelő időben elvégezni.

9.13 A Projekt megvalósításához esetlegesen szükséges terület igénybevétel kérdésében a Tagok az értékbecslések és a telekalakítási vázrajzok elkészültét követően külön megállapodást kötnek.

9.14. A Tagok közötti szakmai véleményeltérés esetén, amennyiben azt a Tagok közötti egyeztetéssel nem sikerül feloldani, a Konzorciumvezető dönt.

9.15. A Tagok a Projekt folyamatokba bevonandók körét (pl. civil szervezetek) a PAD-ban rögzítik.

9.16. A Projekt megvalósítása során a kommunikációs elemek tekintetében a Tagok kölcsönösen együttműködnek. A Projekthez kapcsolódó kötelező tájékoztatási és nyilvánossági elemek megjelenési fórumait, csatornáit a Konzorciumvezető határozza meg. Nyilatkozattételre a Konzorciumvezető jogosult.

9.17. A Tagok felelnek az általuk vállalt feladatoknak a megvalósításáért, továbbá a Tag a saját projektrésze tekintetében vállalja, hogy a támogatási összeget meghaladó, illetve az el nem számolható költségeket saját önerőből finanszírozza.

**10. Záró rendelkezések**

10.1. Jelen Megállapodás 13 oldalon és 10 db eredeti példányban készült, melyből Budapest Főváros Önkormányzatát 4 példány, a BKK Budapesti Közlekedési Központ Zrt.-t 3 példány, Budapest Főváros XX. kerület Pesterzsébet Önkormányzatát 3 példány illet meg. A Megállapodás a támogatási szerződés elválaszthatatlan részét képezi.

10.2. A jelen Megállapodás hatályba lépésének napja megegyezik a Tagok közül az utolsóként aláíró aláírásának napjával. A Konzorciumvezető a Megállapodás hatályba lépését követően a Megállapodást megküldi a Támogató részére.

10.3. Jelen Megállapodásban nem szabályozott kérdésekben a vonatkozó magyar jogszabályok rendelkezései az irányadók.

10.4. A Tagok képviseletében aláíró személyek kijelentik és cégkivonatukkal, valamint aláírási címpéldányaikkal igazolják, hogy a jelen Megállapodás 2. pontjában feltüntetettek szerint jogosultak a Tag képviseletére, továbbá ennek alapján a jelen Megállapodás megkötésére és aláírására. Aláíró képviselők kijelentik továbbá, hogy a testületi szerveik részéről a jelen Megállapodás megkötéséhez szükséges felhatalmazásokkal rendelkeznek, tulajdonosaik a támogatási jogügyletet jóváhagyták és harmadik személyeknek semminemű olyan jogosultsága nincs, mely a Tag részéről megakadályozná vagy bármiben korlátozná a jelen Megállapodás megkötését, és az abban foglalt kötelezettségek maradéktalan teljesítését.

10.5. A Tagok kötelesek a jelen Megállapodásból eredő esetleges jogvitáikat békés úton rendezni, ennek sikertelensége esetén bármely jogvita eldöntésére a Tagok a Pp. általános illetékességi szabályai szerinti fordulnak bírósághoz.

A Tagok a Megállapodást átolvasták, és közös értelmezés után, mint akaratukkal és elhangzott nyilatkozataikkal mindenben egyezőt aláírták.

Melléklet:

1. Projektalapító Dokumentum (PAD) minta

|  |  |  |
| --- | --- | --- |
| Konzorcium Vezetője  ……………………………...  **Tarlós István**  főpolgármester megbízásából  Dr. Szeneczey Balázs  főpolgármester-helyettes  Budapest Főváros Önkormányzata  P.H.  Aláírás dátuma:  …………………………… | Konzorciumi Tag  ……………………………  **Szabados Ákos**  polgármester  Budapest Főváros XX. kerület Pesterzsébet Önkormányzata  P.H.  Aláírás dátuma:  ………………………… | Konzorciumi Tag  ……………………………  **Dr. Dabóczi Kálmán**  vezérigazgató  BKK Zrt  P.H.  Aláírás dátuma:  …………………………… |

Pénzügyi ellenjegyzést végezte: Pénzügyi ellenjegyzést végezte:

…………………………………….. ……………………………………..

Verő Tibor főosztályvezető Lehoczki Péterné osztályvezető

Pénzügyi Főosztály Pénzügyi és Számviteli Osztály

Budapest Főváros Önkormányzata Budapest Főváros XX. Kerület Pesterzsébet Önkormányzata

Aláírás dátuma: Aláírás dátuma:

……………………………………… ………………………………………

Láttam:

……………………………….

Bárdonné dr. Benda Mónika aljegyző

Aláírás dátuma:

………………………………………

1. A monitoring és információs rendszerben tagi szinten rögzített adatoknak jelen táblázat tartalmával összhangban kell állniuk. [↑](#footnote-ref-1)
2. A monitoring és információs rendszerben tagi szinten rögzített adatoknak jelen táblázat tartalmával összhangban kell állniuk. [↑](#footnote-ref-2)
3. Ha a projekt támogatási összege meghaladja az 50 millió forintot, a fenntartási időszakban azon konzorciumi tagoknak is szükséges a konzorciumi tag részére juttatott támogatási összeg 50%-ának megfelelő mértékű biztosítékot nyújtaniuk, amelyekre jutó támogatás egyenként nem haladja meg az 50 millió forintot. [↑](#footnote-ref-3)
4. Itt részletezni kell a tulajdonjogokat, a használati jogokat, és egyéb esetleges másjogokat. A dolgokat és jogokat a támogatási kérelemben szereplő részletezettséggel elegendő megadni. [↑](#footnote-ref-4)
5. A tagok a minta által nem szabályozott kérdéseket is rendezhetnek, ezek azonban nem lehetnek ellentétesek az 1-8. ponttal, illetve az 1-8. pontok nem törölhetők. [↑](#footnote-ref-5)